Ja prošetah čaršijom
Ja prošetah čaršijom jeste treća po redu singl ploča interpretatorke bosanskohercegovačke sevdalinke Zehre Deović. Objavila ga je 1963. godine nekadašnja zagrebačka izdavačka kuća Jugoton, a sadrži dvije pjesme, koje je napisao Jozo Penava. Zehru Deović na ovom muzičkom izdanju prati Narodni ansambl Ismeta Alajbegovića "Šerbe". Singl ploča započinje sa pjesmom "Ja prošetah čaršijom", čiji tekst govori o prvim ljubavnim iskustvima mlade djevojke i njenim dijalogom s majkom koja pokušava da je upozori da pazi šta čini. Muzički gledano, ova jednostavna i lijepa sevdalinka zanimljiva je ne samo po kvalitetnoj pjevačkoj izvedbi Zehre Deović, nego i po istaknutoj ulozi tamburica, violina i harmonike, koju je na ovom tonskom snimku odsvirao doajen sevdalinke Ismet Alajbegović "Šerbo". Nakon svakog otpjevanog stiha slijedi solo na jednom ili više već navedenih muzičkih instrumenata odsviranih u ritmu bosanskog narodnog kola. Na B strani singl ploče je pjesma pod nazivom "Znaš kad sam ti ljubav darivala", koja je odsvirana u laganijem ritmu i gdje glavnu ulogu ima harmonika uz diskretnu pratnju na tamburicama. Zanimljiv je solo na harmonici u kojem se ponavlja pjevačka melodijska linija Zehre Deović, dok nakon drugog stiha Ismet Alajbegović "Šerbo" svira isti solo, ali za oktavu više. Obje navedene pjesme koje je komponirao Jozo Penava, do danas su postale obavezan dio tradicionalnog repertoara bosanske sevdalinke. Prepoznatljivo pjevanje Zehre Deović uz lijepe muzičke aranžmane daje poseban pečat pjesmama na ovom muzičkom izdanju, koje također spada u red antologijskih ostvarenja bosanske sevdalinke objavljenih u Sarajevu tokom ranih 1960-ih.